b'\n_START_ARTICLE_\n\xc5\xbdalvaris\n_START_PARAGRAPH_\n\xc5\xbdalvaris \xe2\x80\x93 vario lydinys, kurio svarbiausias legiruojantysis elementas yra cinkas. Cinkas lydin\xc4\xaf sustiprina, daro j\xc4\xaf plasti\xc5\xa1kesn\xc4\xaf, atsparesn\xc4\xaf dilimui, ta\xc4\x8diau ma\xc5\xbeiau laid\xc5\xb3 elektrai ir \xc5\xa1ilumai, ma\xc5\xbeiau atspar\xc5\xb3 korozijai. \xc5\xbdalvaris lengvai liejamas ir deformuojamas. Sukietinamas \xc5\xa1altuoju deformavimu; plasti\xc5\xa1kum\xc4\x85 atgauna, atkaitinamas rekristalizaciniu b\xc5\xabdu 600\xe2\x80\x93700\xc2\xa0\xc2\xb0C temperat\xc5\xabroje. \xc5\xbdalvaris, kuriame yra daugiau nei 20\xe2\x80\x9330\xc2\xa0% cinko, po deformavimo pakaitinamas iki 250\xe2\x80\x93300\xc2\xa0\xc2\xb0C, kad nesutr\xc5\xabkin\xc4\x97t\xc5\xb3 nuo \xc4\xaftempim\xc5\xb3 ar chemi\xc5\xa1kai agresyvios aplinkos. Vienfazis \xc5\xbealvaris, kuris turi apie 15\xc2\xa0% cinko ir 0,5\xc2\xa0% aliuminio, yra gra\xc5\xbeios spalvos, atsparus korozijai, lengvai auksuojamas ir emaliuojamas; i\xc5\xa1 jo daromi papuo\xc5\xa1alai, pasi\xc5\xbeym\xc4\x97jimo \xc5\xbeenklai, monetos. Vienfazis \xc5\xbealvaris, turintis iki 10\xc2\xa0% cinko, yra tompakas (10\xe2\x80\x9320\xc2\xa0% cinko turintis vadinamas pusiau tompaku); i\xc5\xa1 jo daromi radiatori\xc5\xb3 ir kondensatori\xc5\xb3 vamzdeliai, furnit\xc5\xabra, papuo\xc5\xa1alai. \xc5\xbdalvaris, kuris turi apie 30\xc2\xa0% cinko, yra labai plasti\xc5\xa1kas; i\xc5\xa1 jo spaudimu gaminamos \xc5\xa1ovini\xc5\xb3 t\xc5\xabtel\xc4\x97s._NEWLINE_Dvifazis \xc5\xbealvaris, be cinko kartais dar turi alavo, aliuminio, \xc5\xa1vino, nikelio; alavas padidina atsparum\xc4\x85 korozijai j\xc5\xabros vandenyje (j\xc5\xabrinis \xc5\xbealvaris), aliuminis \xe2\x80\x93 stiprum\xc4\x85, kietum\xc4\x85 ir atsparum\xc4\x85 korozijai. \xc5\xbdalvaris, legiruotas \xc5\xa1vinu (iki 3\xc2\xa0%), lengviau pjaunamas (automatinis \xc5\xbealvaris). Ma\xc5\xa1in\xc5\xb3 ir prietais\xc5\xb3, laiv\xc5\xb3 \xc5\xa1ilumin\xc4\x97s \xc4\xafrangos detal\xc4\x97s daromos i\xc5\xa1 dvifazio \xc5\xbealvario._NEWLINE_\xc5\xbdalvaris prad\xc4\x97tas naudoti jau III t\xc5\xabkstantmetyje pr. m. e. Artimuosiuose Rytuose. Iki XVIII a. buvo lydomas i\xc5\xa1 vario su cinko r\xc5\xabda ir med\xc5\xbeio anglimis. Nuo XIX a. \xc5\xbealvar\xc4\xaf prad\xc4\x97ta lydyti tiesiog su cinku. Lietuvoje prad\xc4\x97tas naudoti XVI a. pr. m. e.'